	MinisteRstvo vnútra SR 

- PREZÍDiUM HASIČSKÉHO A ZÁCHRANNÉHO ZBORU

	Takticko-metodické postupy vykonávania zásahov

	METODICKÝ LIST č. 122

	  Téma:  Nebezpečenstvo výbuchu
	Počet strán: 3


I.
Charakteristika

1. Z hľadiska príčin vzniku nebezpečenstva výbuchu rozdeľujeme výbuchy na fyzikálne a chemické. Tento metodický list nerieši problematiku výbušných látok a pyrotechnických zmesí. 

2. Fyzikálny výbuch je spôsobený zmenou fyzikálnych parametrov nad povolenú hranicu, čo má za následok zvýšenie tlaku vo vnútri zariadenia, pričom dôjde k jeho deštrukcii (napríklad parné kotle, tlakové zásobníky a fľaše s plynmi, uzatvorené nádrže a nádoby s horľavými kvapalinami, spreje alebo potrubia produktovodov). 

3. Chemický výbuch je rýchle prebiehajúce horenie zmesi horľavej látky s kyslíkom, vzduchom alebo iným oxidantom (napríklad chlór) sprevádzaný rýchlym vznikom splodín horenia alebo tepelného rozkladu a prudkým nárastom ich tlaku. Chemickým výbuchom môže byť explozívny rozklad látky. Podmienkou chemického výbuchu je prítomnosť horľavej látky, oxidačného prostriedku a iniciačného zdroja. Horľavá látka musí byť v určitom množstve medzi dolnou medzou výbušnosti a hornou medzou výbušnosti. 

4. Výbušnú zmes môžu vytvoriť najmä 

a) plyny (napríklad acetylén, vykurovacie plyny alebo oxid uhoľnatý), 

b) pary horľavých kvapalín (napríklad benzín, riedidlá alebo farby), 

c) prachy (napríklad drevný, uhoľný, múčny, cukrový, hliníkový), 

d) hybridné zmesi (plyn s prachom).

5. Na nebezpečenstvo výbuchu môžu upozorniť 

a) zvukové efekty (napríklad praskot alebo vibrácie), 

b) viditeľné deformácie zariadení, 

c) signalizácia poruchy technológie a zariadenia, 

d) náhla zmena intenzity horenia (výška, farba plameňa a splodiny horenia), 

e) zmena pachu prostredia, 

f) zvírený horľavý prach, 

g) charakteristické obaly a značenie, 

h) výrazná zmena správania sa zvierat.

6. Výbuch je spravidla charakterizovaný týmito javmi: 

a) hluk, 

b) tlakový ráz, 

c) odletujúce mechanické časti zo zariadení a okolitých konštrukcií, 

d) sálavé teplo a nelineárne formy šírenia požiaru – flashover alebo  backdraft, 

e) splodiny horenia alebo tepelného rozkladu.

7. Následkom výbuchu môže dôjsť  

a) k narušeniu konštrukcií, 

b) k mechanickému poškodeniu alebo k deštrukcii zariadení a konštrukcií budov, 

c) k usmrteniu a k poraneniu osôb do veľkej vzdialenosti (napríklad strata vedomia alebo poškodenie sluchu), 

d) k vzniku paniky a k strate orientácie osôb, 

e) k zasiahnutiu alebo k poškodeniu nástupných plôch, zásahových ciest               a únikových ciest, 

f) k poškodeniu hasičskej techniky, vecných prostriedkov a zariadení ochrany pred požiarmi, 

g) k vzniku, rozšíreniu alebo k uhaseniu požiaru, 

h) k uvoľneniu toxických látok alebo splodín horenia, 

i) k úniku kvapalín a plynov z technologického zariadenia (napríklad  nádrží alebo produktovodov).

II.
Predpokladaný výskyt

Výbuch možno predpokladať najmä v objektoch, kde sa 

a) skladujú, vyrábajú, spracúvajú a vznikajú látky schopné výbuchu (napríklad horľavé plyny, horľavé kvapaliny, horľavé prachy alebo látky reagujúce s vodou), 
b) prevádzkujú technologické zariadenia s obsahom látok schopných výbuchu, 
c) prepravujú alebo unikajú nebezpečné látky, 
d) používajú horľavé kvapaliny pri vyšších teplotách, 
e) prevádzkujú zariadenia s pretlakom alebo na miestach, kde pretlak môže vzniknúť alebo narastať (napríklad v ohrevom zariadení) 
f) kde prebieha nedokonalé horenie, chemický rozklad alebo tepelný rozklad látok (napríklad pivnice, silá alebo kolektory). 

III.
Ochrana

1. Ochrana pred výbuchom spočíva v dodržiavaní taktických zásad pri zásahu s výskytom nebezpečných látok, pričom je nevyhnutné najmä 

a) poznať a využívať pevné konštrukcie a členitosť terénu (pri vstupe do uzatvorených priestorov hrozí nebezpečenstvo výbuchu v dôsledku rýchleho prístupu vzduchu), 
      b) využívať informácie z dokumentácie zdolávania požiarov a od prizvaných odborníkov, 
c) poznať bezpečnostné značky a označenia, 
d) zvoliť vhodný smer nasadenia síl a prostriedkov vzhľadom na nebezpečenstvo deštrukcie armatúr a stien tlakových nádob, 
e) do priestoru ohrozeného výbuchom nasadiť len nevyhnutný počet hasičov (do týchto priestorov postupovať z chránených miest a z náveternej strany), 
f) opatrene otvárať dvere a okná v uzavretých priestorov a v silne zadymených priestoroch s vysokou teplotou dymu, pretože môže dôjsť k náhlemu vzplanutiu plynov, vyšľahnutiu plameňov alebo k výbuchu (miestnosti možno začať vetrať až vtedy, keď je pripravený vodný prúd), 
g) odstaviť hasičskú techniku v dostatočnej vzdialenosti a na náveternej strane tak, aby ju bolo možné v prípade potreby rýchle premiestniť (treba brať do úvahy výfukové steny a plochy), 
h) vzájomne istiť hasičov a informovať ich o situácii a o priebehu udalosti, 
i) merať koncentráciu plynov a pár počas zásahu (pri nameraní 50 % koncentrácie spodnej medze výbušnosti veliteľ zásahu musí prijať opatrenia na zníženie nebezpečenstva výbuchu), 
j) hasiť alebo ochladzovať z úkrytov a z väčšej vzdialenosti, 
k) ochladzovať zariadenia pracujúce s pretlakom (tlakové fľaše, nádrže) a zariadenia, v ktorých môže vzniknúť pretlak pôsobením vonkajších faktorov (napríklad pri ich vystavení tepelným účinkom), 
l) použiť vodnú clonu na zrážanie úniku plynov a pár rozpúšťajúcich sa vo vode, 
m) využiť stabilné a diaľkovo ovládané prúdnice na ochladzovanie, 
n) zamedziť rozvíreniu horľavých prachov, 
o) znížiť koncentráciu plynov a pár v priestoroch (napríklad inertizáciou, vetraním alebo  absorpciou), 
p) znížiť výpary horľavej kvapaliny pokrytím jej hladiny penou, ochladzovaním, riedením a podobne, 
q) vylúčiť možné iniciačné zdroje výbuchu, 
r) nehasiť horiaci plyn unikajúci z potrubia a z armatúr, ak sa nedá zastaviť jeho únik, 
s) sledovať poškodenie (stabilitu a celistvosť) stavebných konštrukcií a technologických zariadení po výbuchu.

2. Ochranné prostriedky a ďalšie zariadenia: 

a)   osobné ochranné pracovné prostriedky príslušníka, 
      b)  detekčná technika a expozimetre, 
      c) 
hasičská technika a vecné prostriedky, ktoré nepredstavujú nebezpečenstvo iniciácie výbuchu.[image: image1.png]

